
ועדת העבודה, הרווחה והבריאות 
 02/01/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 603 >
 מישיבת ועדת העבודה, הרווחה והבריאות 
 יום שני, ז' בטבת התשע"ב (02 בינואר 2012), שעה 11:15
<סדר היום:>
<הצעת חוק דמי מחלה (היעדרות עקב הריון ולידה של בת זוג) (תיקון - חופשת לידה לאב), התשע"א-2011>
נכחו:

<חברי הוועדה:> 
חיים כץ – היו"ר

אורי אריאל

אורי מקלב

<מוזמנים:> 
	רותם רולף
	–
	רפרנטית איכות סביבה, אגף התקציבים, משרד האוצר

	עו"ד עמית שטאובר
	–
	הלשכה המשפטית, משרד האוצר

	עו"ד מוחמד מסאלחה
	–
	עוזר משפטי, הרשות לקידום מעמד האישה, משרד ראש הממשלה

	עו"ד חלי גיא אלדר
	–
	משרד המשפטים

	עו"ד אדהם חאסקיה
	–
	הסיוע המשפטי, משרד המשפטים

	עו"ד דבורה ספיר אליעזר
	–
	הלשכה המשפטית, משרד התעשייה, המסחר והתעסוקה

	עו"ד בישארה אלי פראן
	–
	הלשכה המשפטית, נציבות שירות המדינה

	שרון צ'רקסקי
	–
	מנהלת תחום קשרי ממשל, ויצ"ו ישראל

	עו"ד אלי יריב
	–
	ההסתדרות החדשה

	עו"ד מאירה בסוק
	–
	הלשכה המשטית, נעמ"ת

	עו"ד גלי עציון
	–
	הלשכה המשפטית, נעמ"ת


<ייעוץ משפטי: >
שמרית שקד
<מנהלת הוועדה:>
וילמה מאור
<קצרנית פרלמנטרית:>
חבר המתרגמים – אהובה שרון
<הצעת חוק דמי מחלה (היעדרות עקב הריון ולידה של בת זוג) (תיקון - חופשת לידה לאב), התשע"א-2011>
<היו"ר חיים כץ:>
יום שני, ז' בטבת, ה-2 בינואר 2012 ואני מתכבד לפתוח את ישיבת ועדת העבודה, הרווחה והבריאות. על סדר היום הצעת חוק דמי מחלה (היעדרות עקב הריון ולידה של בן/בת זוג) (תיקון – חופשת לידה לאב), התשע"א-2011 של חבר הכנסת אורי אריאל, איתן כבל, אורי מקלב, אורי אורבך, ציפי חוטובלי ומיכאל בן-ארי.
אתה יכול להסביר לי איך כל כך הרבה חברי כנסת חשבו על הרעיון הדרמטי הזה בו זמנית? אתה, אורי אריאל, כיוזם ומציע.

<אורי  אריאל:>
אני מבקש מהיושב ראש חופשת לידה של החוק במשך שבועיים. 

תודה ליושב ראש. אנחנו אחרי דיבורים עם המשרדים הרלוונטיים מתוך מטרה להגיע להסכמות. מתוך ניסיון להגיע להבנות ומתוך הסכמה שלי מראש שהדברים יתואמו עם משרד האוצר, תוך יידוע – כך נדמה לי כתוב – של משרד העבודה והרווחה, אני חושב שבסך הכול יש הסכמות ואני חושב שאפשר להתקדם.

<היו"ר חיים כץ:>
הסכמות על מה? תסביר את הצעת החוק.

<אורי  אריאל:>
הצעת החוק באה לתת תוספת ימים של חופשה לאבות המאושרים.

<היו"ר חיים כץ:>
היא באה לתת תוספת ימי חופשה? זה לא כך כפי שאני קורא.

<אורי  אריאל:>
חופשה שתאפשר לאבות להיות יותר עם ילדיהם ונשותיהם. הוויכוח שהיה עם המשרדים השונים ובעיקר עם האוצר הוא על חשבון מה יילקחו הימים האלה.

<היו"ר חיים כץ:>
אתה מגדיר את זה כתוספת ימי חופשה, אני לתומי יכול לחשוב שאם מגיעים לי 15 ימי חופשה במשך השנה, אז החוק נותן לי 16 ימים אבל לא כך הוא הדבר. זאת לא תוספת ימי חופשה. בהצעת החוק שלך  אתה רוצה לאפשר לאזרח להיות יחד עם היולדת במשך שמונה ימים ואתה לא נכנס לשאלה איך משלמים אותם.

<אורי  אריאל:>
כן נכנסנו. היה דיון והיו הערות על כך מכאן ולכאן. נכנסנו והגענו לאיזשהו מודל עם האוצר.

<היו"ר חיים כץ:>
מה הוא אומר?

<אורי  אריאל:>
אני צריך להסתכל.

<היו"ר חיים כץ:>
שאומר שבמשך שמונה ימים הוא יוכל להיות עם המשפחה, עם היולדת והילוד.

<אורי  אריאל:>
עד כאן: להלן הפירוט. האוצר יתקן אותי אם אני טועה. שלושה ימים על חשבון חופשה וחמישה ימים על חשבון ימי מחלה שזה סעיף אחר. אם לעובד חסרים ימי חופשה או מחלה, הוא יכול להשלים את זה במסגרת חופשה ללא תשלום. 

<היו"ר חיים כץ:>
הוא צריך אישור?

<אורי  אריאל:>
לא, הוא לא צריך אישור. הוא כרגיל צריך להודיע, אבל הוא יכול לקחת את הימים האלה. זאת זכותו.

<היו"ר חיים כץ:>
אתה טוב מאוד במה שאתה עושה.

<אורי  אריאל:>
אתה יכול להרחיב בזה?

<היו"ר חיים כץ:>
אני ארחיב. פעם כשהיית יוצא לחופשה ללא תשלום, היה נפגע לך החסכון הפנסיוני והיו סופרים לך את הימים.

<אורי  אריאל:>
מתחשבנים.

<היו"ר חיים כץ:>
כן, היית יוצא והיו אומרים לך שאתה מקבל איקס אחוזים פחות לפנסיה והיו נפגעים אלה שעבדו פחות מ-35 שנים. הייתה פרוצדורה של יציאה לחופשה ללא תשלום. כשאתה יוצא לחופשה ללא תשלום, אתה גם עושה קלירנס מהעבודה, אתה נפרד ממקום העבודה שלך.  בהסדר הפנסיוני זה נגמר, מאחר שאתה מדבר על חופשה בעקבות לידה ואין יותר אנשים, כנראה, או לא צריך את אצבעות הרגליים כדי להגיע לכאלה שיולדות והן בהסכם שהייתה להן פנסיה מסוג זה שהימים משפיעים. היום אתה צובר כסף כך שזה לא משפיע.
<אורי  אריאל:>
היה סעיף שאמר מה קורה אם גברים יורדים אבל הסכמנו להוריד אותם. הייתה הדרה וזה לא היה נוח אבל הסכמנו על זה. 

<היו"ר חיים כץ:>
מי שאין לו חופשה, שייתנו לו לצאת את כל הימים על חשבון ימי מחלה.

<אורי  אריאל:>
ונניח שהוא מיצה את ימי המחלה?

<היו"ר חיים כץ:>
אז איך הוא יצא בכלל? בדרך כלל ימי מחלה זה חצי שנה. אתה יכול לצבור עד חצי שנה ימי מחלה. תקופת הפוריות הממוצעת, גיל 40. צריך לראות כמה אחוזים מהאוכלוסייה חולה חצי שנה בתקופה הזאת.

<אורי  אריאל:>
מעט מאוד.

<היו"ר חיים כץ:>
כמעט ואין. זה זניח.

<אורי  אריאל:>
לכן אתה מציע להוריד את זה? 

<היו"ר חיים כץ:>
לא. יש הרבה יותר אנשים שאין להם חופשה בגלל חופשות כפויות ובגלל שהם צריכים לצאת לשבועיים בשנה. יש הרבה יותר אנשים שאין להם חופשה. הוא מתחיל לעבוד ביולי ובאוגוסט יצאו לחופשה של שבועיים והוא נכנס למינוס חופשה שמאפשרים לו גשרים של החגים ויש לו בעיה של חופש. 

צריך להפוך את הסדר. חמשת הימים הראשונים צריכים להיות על חשבון מחלה. למי שאין חופשה שנתית, יעלו לו לשמונה ימי מחלה. אתה לא יכול לקחת מבן אדם או ממי שיש לו פחות ממכסה מסוימת של ימי חופשה. אם למישהו יש יום או יומיים חופשה ואתה אומר לו שעכשיו הוא מנצל את זה לשמונת הימים שלו ומחר יאמרו לו שלא נותנים לו ללכת, אז יש כאן בעיה. יש הרבה אנשים בגיל הפוריות, דווקא בגילאים האלה כי אז הם נכנסים למעגל העבודה. היום ילדים צעירים שמסיימים את הלימודים אחרי טיול צבא הם בני 28-30.

<אורי  אריאל:>
תלוי באיזה קהלים ובאיזה ציבורים.

<היו"ר חיים כץ:>
אתה צודק. הציבורים עליהם אני מדבר הם אלה שהולכים לצבא, אחר כך נוסעים לטייל  ואחר כך הולכים ללמוד.

<אורי  אריאל:>
הציבורים שלנו הולכים לצבא, יוצאים לטיול ואחרי כן הילדים או הם בעגלה או בזמן קריב אבל אלה שמקפידות, זה גם זה וגם זה.

<היו"ר חיים כץ:>
אני לא מדבר אתך על אגרת שידור. לכן הורדנו להם את אגרת השידור כי אין להם טלוויזיה.

<אורי  אריאל:>
נכון. לשם מה הם צריכים טלוויזיה?

<היו"ר חיים כץ:>
הם לא צריכים טלוויזיה. זה גם נכון.

אני רוצה לדבר עם האוצר. הצעת החוק היא לא דרמטית. גם אתם מבינים שהיא לא דרמטית. למה אתם לא הופכים את הסדר?  תהפכו את הסדר. אני לא חי עם זה. תהפכי את הסדר ונחיה עם זה. אני לא חי עם זה טוב. אני מרגיש בהצעת החוק שהאוצר בא ואומר שהוא פוגע כדי להיות רע. 

<אורי  אריאל:>
לא, אל תייחס להם את זה.

<רותם רולף:>
אני רותם רולף, רכזת תעסוקה באגף התקציבים משרד האוצר. אני אנסה להסביר את הרעיון.

בעיקרון מדובר כאן בהצעת חוק שכמו שאני מבינה באה לתת איזושהי הטבה לעובד שיוכל לשהות בבית בלי לקבל איזשהו אישור מראש מהמעסיק וזאת בימים מסוימים שאשתו יולדת. 

<היו"ר חיים כץ:>
אירוע לא חשוב כזה פתאום.

<רותם רולף:>
לא אמרתי זאת.

<היו"ר חיים כץ:>
יש בטח הרבה מעסיקים שלא יתנו אישור למישהו או מישהו צריך לקחת את אשתו כי יש לה ירידת מים, אבל הוא יגיד לה שהוא צריך לצלצל למעסיק ולשאול אותו מה עושים עם המים שיורדים, משקים את הפרחים או הולך אתה לבית החולים.

<רותם רולף:>
יש כאן עוד כמה ימים לאחר מכן. אני לא יודעת אם בכל מקום עבודה זה אפשרי, אבל יש כאן איזשהו שינוי כמו שאנחנו רואים.

<היו"ר חיים כץ:>
בכל מקום שזה לא אפשרי, רצוי לא לעבוד. בכל מקום שהמעסיק לא נותן לבן אדם שנולד לו ילד להיות עם אשתו ביום שאחרי הלידה או יום אחרי כן, רצוי לא לעבוד במקום הזה.

<רותם רולף:>
בכל מקרה ההצעה המקורית כמו שהיא הונחה לפתחה של ועדת השרים לענייני חקיקה, הייתה לה עלות גם משקית וגם תקציבית משמעותית. לכן ועדת השרים התנגדה לה. לאחר מכן חבר הכנסת המציע הציע איזושהי חלוקה, ליצור איזון בין מה שהעובד תורם מהצד שלו לבין העלות של המעסיק ואני אנסה להסביר את זה.

<היו"ר חיים כץ:>
תנסי להסביר את החופשה ללא תשלום. זה מעניין אותי.

<רותם רולף:>
ההצעה שלנו לא הייתה חופשה ללא תשלום. אני אנסה להסביר את ההצעה לא כפי ששונתה כרגע על שולחן הוועדה אלא כמו שהגענו להסכמה עם חבר הכנסת המציע.

<שמרית שקד:>
גם ההצעה שלכם הייתה ימי חופשה ואם אין לו ימי חופשה, אז חופשה ללא תשלום.
<רותם רולף:>
הרציונאל היה שהעלות תתחלק כדלקמן: בעצם מתוך שמונה ימים יהיו שלושה ימי חופשה. ימי החופשה מפחיתים את חבות המעביד מבחינת התשלומים כלפי העובד. בנוסף יהיו חמישה ימי מחלה.

<היו"ר חיים כץ:>
חמישה ימי מחלה והוא צריך להביא אישור מרופא?

<רותם רולף:>
לגבי הלידה. ברגע שיש לידה, יש לידה. לא צריך אישור מרופא. לכן אני אומרת שמדובר כאן באיזושהי הטבה לעובד שלא קיימת היום. חמישה ימי מחלה מבחינת תשלום אפקטיבי לפי החוק זה שווה ערך לשלושה ימים כי אלה חמישים אחוזים על היום השני, חמישים אחוזים על היום השלישי ומאה אחוזים על היום הרביעי והחמישי. אם כן, זה שווה ערך לשלושה ימים. אז מצד אחד המעסיק חב לעובד את שלושת ימי המחלה האלה ומצד שני מתקזזת החבות שלו בשלושה ימי חופשה שהעובד לוקח ויש עוד יומיים שהם חולקים ביניהם. זאת אומרת, אם המעסיק צריך לקחת עובד אחר, אז יש לו תשלום לעובד אחר  ומצד שני העובד לא מקבל תשלום עבור היומיים האלה.

<היו"ר חיים כץ:>
אצלכם באוצר, אתם חיים בוואקום? איפה אתם חיים? המעסיק בשביל יומיים ייקח עובד אחר? כשאצלכם באוצר הולך, לוקחים עובד אחר? עושים שיפטינג ממחלקה אחרת?

<רותם רולף:>
הכוונה לא לאוצר או לעבודה במשרדים. הכוונה היא למשמרות למשל.

<היו"ר חיים כץ:>
אז הוא מזיז עובד בתוך המעגל שלו. מה זה עובד אחר?

<רותם רולף:>
בסוף הוא צריך לשלם עבור הימים האלה כך או כך. זאת אומרת, בימים שהוא משלם מחלה, יש לו תשלום כפול, גם לעובד שתופס את המשמרת וגם לעובד בימי מחלה. ביום של החופשה, הוא בעצם מעסיק עובד אחר אבל הוא מקזז מהחבות שלו כלפי העובד מבחינת ימי החופשה. ביומיים הנוספים הוא לא משלם והוא לא מקזז שום דבר אלא הוא רק משלם לעובד שתפס את המקום במשמרת. מצד שני, העובד נמצא בבית אבל לא מקבל תשלום. זה הרעיון.

<היו"ר חיים כץ:>
מה עם עובד שאין לו ימי חופשה?

<רותם רולף:>
עובד שאין לו ימי חופשה, לכן הצענו שתהיה את החופשה ללא תשלום. 

<היו"ר חיים כץ:>
איזו פרוצדורה צריכה להיות? אתם נחתתם לאוצר מהאוניברסיטה ואין לכם ניסיון חיים מעשי בעבודה. אתם באתם למקום שלא מקיש על המשק הישראלי. אולי ב-OECD באלבניה זה קיים. אולי. באיזה תאריך אני צריך לעשות חופשה ללא תשלום? במיוחד שאני כבר לא צריך כסף כי נולד לי תינוק ואני מקבל מענקים. איזה תהליך אני צריך לעבור לקראת חופשה ללא תשלום?

<רותם רולף:>
עד כמה שאני יודעת צריך למלא טופס שמבקש יציאה לחופשה ללא תשלום מול משאבי אנוש. זה לא אמור להיות תהליך מסורבל.

<היו"ר חיים כץ:>
את מבינה שבחופשה ללא תשלום אין יחסי עובד-מעביד? את מבינה את זה? אתם דנתם בזה?

<רותם רולף:>
דנו בזה ויש גם את היועצת המשפטית של משרד התעשייה. כבר יש בחוק את כל הנושא של ההתייחסות.

<היו"ר חיים כץ:>
את אומרת שהיא לפחות מבינה. דבי, בבקשה, מה זה החל"ת הזה? תסבירי לנו.

<דבורה ספיר אליעזר:>
עורכת הדין די ספיר אליעזר מהלשכה המשפטית במשרד התעשייה. בעיקרון, מכוח חוק עבודת נשים, אולי אני אנסה להסביר את מסגרת החוק ואת החופשות השונות שאנחנו נותנים לאבות  מכוח חוק עבודת נשים.

יש חופשות לידה למיניהן גם כשהעובד יכול להתחלק עם אשתו וגם כאשר בת זוגו של העובד לא יכולה לטפל בילד. העובד מקבל אז חופשת לידה מהיום הראשון והיא מהווה כאילו היא חופשת לידה לעובדת. אותו הדבר.

בחוק יש אפשרות לעובד לקבל חופשות ללא תשלום למיניהם. הוא יכול לקבל חופשה ללא תשלום כאשר אצלו ההחזקה הבלעדית של הילד, כי אז הוא מקבל את החופשה ללא תשלום לתקופה ארוכה.

<היו"ר חיים כץ:>
דבי, דברי אתי על חופשה ללא תשלום למשך יומיים.

<דבורה ספיר אליעזר:>
יש אפשרות.

<היו"ר חיים כץ:>
מה זאת אפשרות? לאן אתם מובילים? אם אני הייתי מחוקק חוק בו אני מבקש מכם חופשה ללא תשלום ליומיים, איך הייתם מגיבים? הייתם אומרים לי שאני לא שפוי. הפרוצדורה מסביב עולה הרבה מעבר ליומיים האלה.
<דבורה ספיר אליעזר:>
השאלה היא האם יש איזושהי דוגמה בחוק ואכן יש דוגמה בחוק. אני תכף אסביר אותה. השאלה של העקרונות שנקבעו, הם נקבעו עם משרד האוצר וזאת ההחלטה.

<היו"ר חיים כץ:>
אבל הם לא מבינים בזה.

<דבורה ספיר אליעזר:>
שאלו אותי אם יש משהו בחוק עבודת נשים, ואכן יש. 

<היו"ר חיים כץ:>
מה הוא אומר?

<דבורה ספיר אליעזר:>
אם העובדת חולה, עובדת יולדת חולה וצריכה להישאר מאושפזת בבית החולים גם אם זה לא לזמן ממושך, זכותו של בן הזוג לקחת חופשה ללא תשלום.

<היו"ר חיים כץ:>
מה זה זמן לא ממושך?

<דבורה ספיר אליעזר:>
שבוע.

<היו"ר חיים כץ:>
לא שבוע. מעל. תסתכלי בחוק. 

<דבורה ספיר אליעזר:>
יכול להיות שטעיתי.

<היו"ר חיים כץ:>
תסתכלי בחוק.

<דבורה ספיר אליעזר:>
התקופה שהעובדת נמצאת בחופשה ללא תשלום נמצאת בסעיף 6(ד). העובדת יכולה לפצל את חופשת הלידה כך ששלושה שבועות או יותר.
<היו"ר חיים כץ:>
תחזרי על המספר. כמה?

<דבורה ספיר אליעזר:>
לפצל את חופשת הלידה כך ששלושה שבועות או יותר.

<היו"ר חיים כץ:>
כאן את מדברת על יומיים.

<דבורה ספיר אליעזר:>
יהיו תכוף לאחר יום הלידה ויתרת החופשה תחל במהלך תקופת האשפוז.

<היו"ר חיים כץ:>
שלושה שבועות.

<דבורה ספיר אליעזר:>
זה אומר שהיא יכולה לפצל אחרי שהיא נמצאת בחופשת לידה שלושה שבועות, היא עדיין מאושפזת לאיזושהי תקופה ובמהלך התקופה של האשפוז היא ממשיכה את חופשת הלידה שלה.

<היו"ר חיים כץ:>
תמשיכי לקרוא את החוק הזה הלאה. תראי לכמה זמן.

<דבורה ספיר אליעזר:>
לא כתוב לכמה זמן. מדובר על תקופת האשפוז של היולדת.

<היו"ר חיים כץ:>
אני רוצה יום אחד חופשה ללא תשלום. יש לי תשע שעות חופשה או 18 שעות חופשה ואני רוצה חמישה ימי מחלה. יש לי עוד יום אחד. אני הולך ליום אחד של חופשה ללא תשלום ואז אני מנתק יחסי עובד-מעביד.

<אורי  אריאל:>
מה הבעיה בזה?

<היו"ר חיים כץ:>
אני לא עובד שלך יותר.

<דבורה ספיר אליעזר:>
לא, אתה עובד.

<היו"ר חיים כץ:>
אני לא עובד שלך יותר.

<אורי  אריאל:>
מה המשמעות של זה?

<היו"ר חיים כץ:>
הכול.

<קריאה:>
הניתוק.

<אורי  אריאל:>
תסבירי לי בשפת בני אדם. ניתוק, בסדר, אבל מה קורה בפועל? 

<דבורה ספיר אליעזר:>
העובד לא צובר זכויות התלויות בוותק.

<היו"ר חיים כץ:>
כלום.

<קריאה:>
יכולים לפטר אותו.

<דבורה ספיר אליעזר:>
לא. בחוק הזה לא.

<היו"ר חיים כץ:>
הפרוצדורה מסביב, זאת שצריכה להיות, היא יותר מאשר יום חופש. הם באים ואומרים היום חופש, אבל הפרוצדורה מסביב, הטפסים שצריך למלא, הכניסה, היציאה, אתה עוזב את החברה.

<אורי מקלב:>
קופות גמל וכל הדברים האלה.

<היו"ר חיים כץ:>
הכול נעצר. 

<דבורה ספיר אליעזר:>
עובדת גם יכולה להיעדר מהעבודה לדוגמה כשהיא עוברת טיפולי פוריות. הימים של טיפולי הפוריות הם היעדרות.

<היו"ר חיים כץ:>
ללא תשלום, אבל לא חופשה ללא תשלום. דבי, היא לא יוצאת לחופשה ללא תשלום. עכשיו אני מתפרע בעבודה ואני לא בא. הממונה נותן לי קנס ולא משלם לי את התשלום, אבל הכול נמשך רגיל. כאן אתה מגדיר חופשה ללא תשלום וחופשה ללא תשלום מוגדרת בחוק כניתוק יחסי עבודה של עובד-מעביד.

<דבורה ספיר אליעזר:>
זה לא ניתוק. זאת דחייה.

<היו"ר חיים כץ:>
דחייה, בסדר, אבל כל הזכויות שלך מופסקות ומוקפאות. חלילה באותו יום נפגעת, אין לך ביטוח. 

<אורי  אריאל:>
עכשיו הבנתי. 

<קריאה:>
גם אפשר לפטר אותו.

<אורי  אריאל:>
לא מפטרים כל כך מהר.

 <היו"ר חיים כץ:>
אין לו ביטוח. 

אני אומר שאת מושג החופשה ללא תשלום צריך למחוק. למי שאין חופשה, ייתנו לו להגדיל את ימי המחלה וזה יהיה על חשבון ימי המחלה. למי שיש חופש, ייקח חופש. מי שאין לו חופש, מתחת למכסה מסוימת, כי הוא לא רוצה לפגוע באנשים אבל מה שיכול לקרות זה שיש בן אדם שיש לו חמישים שעות חופש וזה אומר כשבוע וקצת. אומרים לו שבמקרה הזה אין בעיה, ייתנו לו מתחת לחופש. למחרת המפעל נסגר בחגים, הוא יוצא לשבוע חופש ואם אין לו מספיק, לא משלמים לו. אז הוא יכול ללכת הביתה כשהוא לא מקבל כסף. 
<אורי  אריאל:>
הוא מקבל פחות.

<היו"ר חיים כץ:>
הוא לא מקבל על הימים.

<אורי  אריאל:>
על הימים האלה, כן.

<היו"ר חיים כץ:>
לפעמים הוא מקבל גם נזיפה כי כשמגיעים לדון בקידום אומרים לו שהוא נעדר. הוא ירוץ לדוחות לראות מתי הוא נעדר וכולי. כאן מתחילה פרוצדורה. ימי המחלה, אמרנו גם את גילאי המחלה, הם ימים נצברים עד תקרה מסוימת.

<אורי  אריאל:>
אמרת חצי שנה?

<היו"ר חיים כץ:>
כן. בדרך כלל עד 1,300-1,400 שעות אתה יכול לצבור. בגופים ציבוריים ימי המחלה, אם אתה לא משתמש בהם, בעת פרישה אתה מקבל עליהם כסף.

<אורי  אריאל:>
אתה יכול לפדות אותם.

<היו"ר חיים כץ:>
אתה פודה אותם. בחלק אתה פודה ובחלק אתה לא פודה. עכשיו אתה בא ואומר שאלה מעין ימי חופש. אם אין לי חופש, אין לי ימי מחלה, תן לי ללכת לימי מחלה ואנחנו לא מדברים על מיליארדים. צריך לתת להם לצאת לימי מחלה ולא להיכנס לפרובלמטיקה. אתה בא לעזור ולא בא לפגוע באנשים. אתה לא רוצה לפגוע אלא אתה מחוקק כדי לעזור.

<אורי  אריאל:>
כאן יוצאת פגיעה.

<היו"ר חיים כץ:>
אמרתי לך, הוא בסדר. הם אקדמאים, הם מלומדים אבל אין להם את האוניברסיטה של החיים. 

<אורי  אריאל:>
אבל גם הם רוצים לעזור. אל תהיה כל כך תקיף כלפיהם.

<היו"ר חיים כץ:>
אם הייתי בטוח במה שאתה אומר.

<אורי  אריאל:>
אני בטוח. אני מכיר אותם ואני בטוח.

<היו"ר חיים כץ:>
אבל אתה מכיר אותם אחרת ואני מכיר אותם אחרת. 

דבי, אני חושב שאת צריכה לשבת עם הייעוץ המשפטי של הוועדה יחד עם נציגי האוצר. אני בטוח שהאוצר לא רצה לגרום לאנדרלמוסיה כזאת במערכת יחסי עבודה בדבר פעוט כזה. אם זה היה משהו בומבסטי, זה משהו אחר. 
<אורי  אריאל:>
נניח אם זה היה חוק אלמנות צה"ל.

<רותם רולף:>
אנחנו נשמח לשבת עם הייעוץ המשפטי, אבל אנחנו באמת חושבים שעדיין מיטיבים עם מצב קיים.

<היו"ר חיים כץ:>
זה בסדר, אבל אתם עושים נזק אחר.

<רותם רולף:>
היום העובד בכל מקרה צריך לקחת ימי חופשה, אם הוא רוצה לצאת. גם אם אתה אומר שהמעביד בטוח ייתן לו לצאת וגם אם יהיה לו עומס בעבודה, הוא עדיין ייתן לו לצאת.

<היו"ר חיים כץ:>
אין לו ברורה. הוא ייתן לו לצאת כי אותו עובד, בטח הדור הצעיר, יקום וילך.

<רותם רולף:>
גם אם אתה צודק והוא ייתן לו לצאת, עדיין הוא לוקח היום שבעה או שמונה ימי חופשה.

<היו"ר חיים כץ:>
ימי מחלה.

<רותם רולף:>
היום זה רק במקרים מאוד חריגים.

<היו"ר חיים כץ:>
בחוק, הוא ייקח ימי מחלה.

<דבורה ספיר אליעזר:>
לעניין הלידה, זה מהציר הראשון, לקראת הלידה של העובר, ו-24 שעות לאחר הלידה.

<היו"ר חיים כץ:>
אנחנו מוכנים ללכת לקראתכם. הלידה תהיה רק ביום חמישי ואז יש לנו שישי-שבת כך שנוריד יומיים. נעשה את זה כמו בימי השתלמות לשכר. הימים יהיו קלנדריים.

<אורי  אריאל:>
אני מציע שהיושב ראש יגיש הצעת חוק ברוח הדברים שאמר כרגע ואנחנו נתמוך בה. לידות רק בימי חמישי.

<אורי מקלב:>
הבנות בימי חמישי והבנים ביום שבת כדי שהברית תהיה בשבת.

<היו"ר חיים כץ:>
דבי, אני מציע שתשבו יחד עם הייעוץ המשפטי ותפתרו את בעיית החופשה ללא תשלום. זה לא רציני היציאה לשלושה ימי חופשה ללא תשלום כי הנזק יותר גדול מהתועלת. תעשו החלפות בין ימי המחלה לבין ימי החופשה ואז נקדם את החוק במהירות.

אני רוצה שהנוכחים בחדר יבינו, כל אחד בחשיבתו הוא, שהמחוקקים הם חברי הכנסת, המצביעים בוועדה הם חברי הכנסת והמסתייגים הם חברי הכנסת. האוצר יכול להסתייג אבל זה ייעשה על ידי חבר כנסת  או שר. תשבו עם הייעוץ המשפטי.
<אורי  אריאל:>
אפשר להכניס את זה לאיזושהי מסגרת זמן?

<היו"ר חיים כץ:>
אורי.

<אורי  אריאל:>
לפי תנועת הראש, הבנתי.

<דבורה ספיר אליעזר:>
אני מבקשת להעיר לעניין החלפות הימים, ימי החופשה וימי המחלה. אולי בכל מקרה נשאיר את זה כן לדיון כי יכול להיות שכן יהיו חמישה ימי מחלה ביחד ושלושה ימי חופשה. 

<שמרית שקד:>
בסדר. הוא רק אמר להפוך את הסדר.

<היו"ר חיים כץ:>
אמרתי חמישה ימי מחלה ושלושה ימי חופשה.

<אורי  אריאל:>
קודם מזה ואחר כך מזה. 

<היו"ר חיים כץ:>
לא ללדת קודם אלא קודם להיכנס להריון. זה התהליך. אורי, תזכור את זה. שלא תלך לרדת לפני שהכלה נכנסה להריון.

תודה רבה. הישיבה נעולה.

<הישיבה ננעלה בשעה 11:45>
